Awo olwatuuka, ng’enswera n’ente bisisinkana. Enswera ng’egamba ente balwanemu. Ente bwe yawulira kino kyagisanyusa nnyo era ne yeewuunya. Ente yaseka era n’egamba enswera nti, “Oli kawuka katono nnyo akanyinkuuli! Kale olwo, onaasobola otya okunnwanyisa ggwe nze nzenna omunene?” Enswera n’eyanukula ente nti, “Nnyinza okuba nga ndi katono nga bw’ondaba, naye ate ndi wa maanyi. Si ggwe onaaba osoose okulwanagana nange. Nalwanako dda n’ensolo ez’enjawulo naye tewali lwe nnali mpanguddwa.” Wadde ng’ente yali ewulidde obujulizi buno ng’enswera ebwogera, ne mu kaseera kano, ente era yali ekyali mu kuseka nga bwe yeewuunya. Yali yewuunya obunafu bw’ebisolo ebyawangulwa akaswera obuswera. Wabula era wadde nga yali esekereza, munda mu yo yali etiddemu. Ente yamala n’ekkiriza balwanemu n’enswera erabe bw’erwana. Okulwanagana wakati w’ente n’enswera kwatandika. Enswera yabuuka n’etandika okuwuumira ku mutwe gw’ente. Ente yagezaako okwewujjako akaswera, naye ng’akaswera keewoma ku mbiro za maanyi nyo. Enswera yali eyanguwa nnyo ng’ente tesobola kugikwasa. Enswera yawuumira ku mutwe gw’ente okumala ekiseera. Ente yatandika muli okufuna obusungu. Bwe yawulira nga tekyasobola kukigumira, yanyeenya nnyo omutwe gwayo emirundi n’emirundi esobole okukuba enswera egyase. Naye enswera yali edduka nnyo era ente teyasobola kugikwasa. Ente bwe yanyeenyanga omutwe ekube enswera ate olwo ng’enswera eddukawo. Ente kino kyaginyiiza nnyo. Yagezaako nnyo okukwasa enswera egikube naye nga yeewoomera ku mbiro nnyingi nnyo. Buli ente lwe yayagalanga okukuba enswera n’amatu gaayo ng’enswera ebuuka ng’egenda. Ente yamala n’ekkiriza nti tesobola kukuba nswera n’egiwangula. Ente yaswala nnyo. Yali ewanguddwa akaswera akatono katyo. Ensolo ezisigadde zaasekerera nnyo ente. Ente yeebaka wansi olw’obuswavu wamu n’okukoowa kwe yafuna ng’ewuuba omutwe okukuba akaswera. Kye tuyiga mu lugero luno kiri nti: Tonyoomanga muntu gw’ovuganya naye k’obeere ng’olaba omusinga obunene oba mu kikula.